《望庾关》
明代·苏葵

望庾关，庾关近，雄州路接虔州尽。鹧鸪啼处有人行，梅花晓露沾衣润。

我家远在关之南，曾在梅花度神骏。少年学弃终军繻，白头未佩苏秦印。

望庾关，关可见，人间谩笑麒麟楦。病来消尽功名心，老去思酬烟水愿。

左执符，右执券，直与图南分枕簟。间烧老桂煮青精，莫话关前吃官饭。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。